  Туспуктэм: Руслан Нуриахметов Анжелика Тихонова корреспондент 2022-тӥ арын Удмуртиысь куать шор ёзо ӧнер дышетсконниосын 12 мастерскойёс усьтозы. Отчы туала тӥрлык «Образование» йӧскалык ӵектос улсын басьтозы. Со сярысь элькунысь дышетонъя но тодосъя министерстволэн пресс-службаез ивортӥз. Выль мастерскойёс Ижкарысь, Сарапулысь, Глазкарысь, Воткаысь но Можгаысь колледжъёсын но техникумъёсын кылдозы. Котькудаз быдэн кык мастерской усьтозы. Сарапулысь машиностроениея но ивортодэт технологиосъя техникуме печатной платаосты автомат амалэн бичан участоке, куинь каналъем паяльной станцие дышетон но ужан тӥрлык басьтозы. Озьы ик радиомонтажной но мертаськон тӥрлык вуттозы. Воткаысь промышленной техникуме «Сварочные технологии» ӧръя дышетон тӥрлык басьтозы. Глазкарысь политехнической колледже «Мобильная робототехника» ӧръя кулэ луись тӥрлык, со пӧлын FPV бичет но, ваёзы. Можгаысь Т. К. Борисов нимо дышетӥсьёсты дасясь колледжын интерактивной панельёс, 1-4 классъёслы математика, окружающий мир, ӟуч кыл но литература лыдӟон тодметъёсъя электрон учебникъёс но соос борды приложениос кылдозы. Ижкарысь С. Н. Борин нимо машиностроительной техникуме компьютеръёс но проекторъёс басьтозы. Озьы ик Ижкарысь промышленно-экономической колледжын мастерскойёс кылдытозы. Али колледжъёсын но техникумъёсын мастерскойёс усьтыны висъетъёсты тупатъяло. Бӧрысь отчы выль мебель басьтозы. Пусъём, Удмуртиын шор ёзо ӧнер дышетсконниосты выльдон бордын 2019-тӥ арысен ужало. Со дырысен элькунысь колледжъёсын но техникумъёсын пӧртэм ӧръёсъя 37 мастерскойёс усьтӥськизы ни. Берпуметӥез соос пӧлысь – Удмуртиысь мерлыкъя но педагогикая элькун колледжын. Тегъёс: Дышетон студентъёс Удмуртия йӧскалыкӵектосъёс  